Κάστρο του Κούμποτα

Το κάστρο Κούμποτα (久保田城, Κούμποτα-τζο) είναι Ιαπωνικό κάστρο στην πόλη Άκιτα, στο νομό Άκιτα της Ιαπωνίας. Κατά τη διάρκεια της περιόδου Έντο, το κάστρο Κούμποτα ήταν το σπίτι της οικογένειας Σατάκε, νταϊμιό της περιφέρειας Κούμποτα, κυβερνήτες της βόρειας επαρχίας Ντέουα. Το κάστρο ήταν επίσης γνωστό ως «Γιαντόμε-τζο»  "Yadome-jō" (矢留城) ή «Κουζούνε-τζο»  "Kuzune-jō" (葛根城). Σε επίσημα έγγραφα του σογκουνάτο Τοκουγκάβα, το κάστρο ονομαζόταν «Άκιτα-τζο» "Akita-jō" (秋田城), αν και αυτό το όνομα χρησιμοποιείται τώρα πιο συχνά, για να αναφερθεί κανείς στην οχυρωμένη εγκατάσταση του κάστρου Άκιτα της περιόδου Νάρα, που βρισκόταν κοντά.

Τοποθεσία 

Το κάστρο Κούμποτα είναι ιαπωνικό κάστρο τύπου χιραγιάμα (hirayama), χτισμένο σε ένα λόφο 40 μέτρων στην αριστερή όχθη του ποταμού Νιμπέτσου (ποταμός Ασάχι), παραπόταμος του ποταμού Ομόνο, ενσωματώνοντας τον ποταμό και τους γειτονικούς υγροτόπους στο αμυντικό του σύστημα. Το κύριο εξωτερικό τείχος του κάστρου προστατεύονταν από ένα σύστημα υγρών τάφρων, χωμάτινων έργων και οκτώ πύργων παρατηρητηρίων γιαγκούρα. Ωστόσο, το κάστρο έκανε πολύ μικρή χρήση πέτρινων τοίχων, που δεν ήταν συνηθισμένοι στην επαρχία Χιτάτσι, την προηγούμενη πατρίδα της οικογένειας Σατάκε. Το κάστρο επίσης δεν είχε ποτέ ένα επιβλητικό κύριο κάστρο, πιθανώς για να αποτρέψει την προσέλκυση ανεπιθύμητων υποψιών από το σογκουνάτο Τοκουγκάβα. Το κάστρο διέθετε συνολικά οκτώ πυργίσκους και πάνω από 10 πύλες. Η κύρια πύλη ονομαζόταν Ιτσινόμον και ήταν στρατηγικής σημασίας για την προστασία του κάστρου. Η κύρια πύλη ανακαινίστηκε αρχικά το 1622 και επισκευάστηκε αρκετές φορές αργότερα εξαιτίας πυρκαγιών. Η σύγχρονη ξύλινη κατασκευή με οροφή καλυμμένη με κεραμίδια είναι πιστή ανακατασκευή σύμφωνα με ιστορικά στοιχεία.

Ιστορία

Ως Κάστρο Κούμποτα 
Ο Σατάκε Γιοσινόμπου επανατοποθετήθηκε στην επαρχία Ντέουα από τα προγονικά εδάφη της οικογένειας από τον Τοκουγκάβα Ιεγιάσου το 1602 και έφτασε στη θέση του μελλοντικού κάστρου Κούμποτα στις 17 Σεπτεμβρίου του ίδιου έτους. Άρχισαν αμέσως οι εργασίες για το νέο κάστρο, με το κυρίως περιτείχισμα να ολοκληρώνεται μέχρι τις 28 Αυγούστου 1604, και μια καστροπολιτεία απλωνόταν περιμετρικά. Η πόλη συνέχισε μια σχεδιασμένη επέκταση το 1607, 1619, 1629 και 1631 με ένα σύστημα δρόμων και τάφρων. Ωστόσο, το κάστρο κάηκε σε μία πυρκαγιά στις 21 Σεπτεμβρίου 1633, κατά τη διάρκεια της θητείας του Σατάκε Γιοσιτάκα. Το κάστρο αναστηλώθηκε το 1635. Το όνομα "Κάστρο Κούμποτα" εμφανίζεται για πρώτη φορά σε επίσημα έγγραφα με ημερομηνία 1647.

Μεγάλο μέρος της πόλης του κάστρου, καθώς και αρκετές πύλες του κάστρου και το παλάτι νταϊμιό, κάηκαν σε φωτιά στις 2 Απριλίου 1776. Το εξωτερικό τείχος του κάστρου καταστράφηκε κατά τη διάρκεια μιας επακόλουθης πυρκαγιάς, που προκλήθηκε από κεραυνό στις 10 Ιουλίου 1778.  Οι επισκευές ολοκληρώθηκαν έως τις 24 Μαΐου 1781. Ωστόσο, μια άλλη πυρκαγιά στις 10 Μαΐου 1797, κατέστρεψε το βόρειο μέρος του φρουρίου, δύο γιαγκούρα, δύο στρατώνες και πολλά μικρά κτήρια.

Κατά τη διάρκεια του πολέμου Μπόσιν για την μεταρρύθμιση του Μεϊτζί το 1868, μετά από κάποια διστακτικότητα, η φυλή Κούμποτα υποστήριξε τη νέα κυβέρνηση Μεϊτζί  και ως αποτέλεσμα δέχθηκε επίθεση από τις δυνάμεις του Ōuetsu Reppan Dōmei, ειδικά από τις δυνάμεις της γειτονικής περιοχής Σονάι.  Μετά το τέλος του πολέμου, το κάστρο παραδόθηκε από τη φυλή Σατάκε στη νέα κυβέρνηση στις 17 Ιουνίου 1869. Με την κατάργηση του συστήματος χαν το 1871, η περιοχή Κούμποτα  εντάχθηκε στο νομό Άκιτα και το κάστρο Κούμποτα  έγινε το νομαρχιακό γραφείο. Μετά τη μετεγκατάσταση του Νομαρχιακού Γραφείου Ακίτα στις 13 Μαρτίου 1872, το κάστρο εγκαταλείφθηκε. Στη συνέχεια, οι περισσότερες τάφροι της γέμισαν, για να διευρύνουν τους δρόμους της πόλης, και οι περισσότερες από τις μικρότερες κατασκευές της γκρεμίστηκαν για παλιοσίδερα. Στις 21 Ιουλίου 1880 ξέσπασε πυρκαγιά στο εγκαταλελειμμένο κεντρικό εξωτερικό τείχος του κάστρου και κατέστρεψε αυτήν και τις περισσότερες από τις υπόλοιπες κατασκευές. Μόνο ένα μικρό φυλάκιο στο δεύτερο τείχος επέζησε από τη φωτιά. Μια από τις υπόλοιπες πύλες μεταφέρθηκε σε έναν τοπικό βουδιστικό ναό το 1886. Το 1890, η κυβέρνηση επέστρεψε το κάστρο πίσω στην οικογένεια Σατάκε, η οποία στη συνέχεια δώρισε την τοποθεσία του κεντρικού εξωτερικού τείχους και του δεύτερου τείχους στην πόλη Άκιτα για χρήση ως πάρκου.

Ως το πάρκο Σένσου 
Η κυβέρνηση της πόλης Άκιτα το φύτεψε με 1170 δέντρα σακούρα το 1892 και έχτισε ένα σιντοϊστικό ιερό  στη θέση του κεντρικού εξωτερικού τείχους. Ωστόσο, η πόλη παρέδωσε το πάρκο στην νομαρχιακή κυβέρνηση Άκιτα το 1896, η οποία ανέθεσε στον διάσημο σχεδιαστή κήπου Ναγκαόκα Γιασουχέι να δημιουργήσει έναν νέο κήπο μετονομάζοντας την περιοχή σε Σένσου κόεν (千秋公園  Senshu kōen). Ένα ιερό Χατσίμαν ολοκληρώθηκε στους χώρους το 1907 (το ιερό κάηκε το 2005 και ξαναχτίστηκε το 2007) και το Ιγιατάκα Τζίντζα, ένα ιερό αφιερωμένο στην Χιράτα Ατσουτάνε. Μια σειρά από κτήρια, συμπεριλαμβανομένης της Βιβλιοθήκης της πόλης Άκιτα, του Κέντρου Πολιτών Άκιτα, του Μουσείου Τέχνης Άκιτα και του προδρόμου του ζωολογικού κήπου Άκιτα Ομοριγιάμα χτίστηκαν στον χώρο. Το 1984, η οικογένεια Σατάκε δώρισε τα υπόλοιπα 14,6 εκτάρια του πρώην κάστρου στην πόλη Άκιτα. Κάθε Απρίλιο οι 730 ανθισμένες κερασιές αποτελούν πόλο έλξης για τους επισκέπτες. Το πάρκο έχει επιλεχθεί ως μία από τις 100 καλύτερες τοποθεσίες, που αξίζει να επισκεφτεί κανείς στην Ιαπωνία, για να απολαύσει ανθισμένες κερασιές.

Σημερινή εποχή 

Μια από τις γωνιακές γιαγκούρα του κάστρου ανακατασκευάστηκε το 1989, για να ενισχύσει τον τοπικό τουρισμό. Περιέχει ένα μικρό μουσείο ιστορίας. Η μπροστινή πύλη του κάστρου ανακατασκευάστηκε το 2001. Το κάστρο συμπεριλήφθηκε ως ένα από τα 100 πιο ωραία κάστρα της Ιαπωνίας από το Ίδρυμα Ιαπωνικών Κάστρων (日本城郭協会, Nihon Jōkaku Kyōkai) το 2006.

Ο χώρος περιλαμβάνει επίσης το Μουσείο Ιστορικού Υλικού Σατάκε, αφιερωμένο στην ιστορία της οικογένειας Σατάκε, και το πρώην Σπίτι Κουροσάβα, ένα σπίτι σαμουράι της περιόδου Έντο, που μεταφέρθηκε στο πάρκο το 1988. Το πρώην σπίτι Κουροσάβα είναι εγγεγραμμένο ως εθνικό σημαντικό πολιτιστικό αγαθό.

Εξωτερικοί σύνδεσμοι 

 Προφίλ κάστρου Κούμποτα
 Κάστρο Kuobat στο Japanese-Castle Explorer
 Επίσημη αρχική σελίδα (στα Ιαπωνικά)
Κάστρο Κούμποτα  (εικόνες)
https://virtualglobetrotting.com/map/kubota-castle/view/google/

Σημειώσεις 
 

Κάστρα στην Ιαπωνία
Αξιοθέατα στην Ιαπωνία
Κτίρια και κατασκευές στην Ιαπωνία
Κάστρα